હમણાં વટસાવિત્રી પૂનમ ગઈ. અષાઢ સુદ ૧૧થી કન્યાઓના મોળાકત વ્રતનો પ્રારંભ થશે. જયાપાર્વતી વ્રત આવશે. તે પછી શ્રાવણ મહિનો. આમ, હવે વ્રતની ઋતુ શરુ થઈ. ચોમાસામાં પાચનક્રિયા મંદ પડી જતી હોય છે. તેથી હળવું ખાવું તે માટે વ્રત કરવામાં આવે છે અને વ્રત સાથે કોઈ ને કોઈ સંકલ્પ જોડાય છે ત્યારે તે શ્રદ્ધા બની જાય છે. પરંતુ વ્રતમાં ભૂખ્યા રહેવાનું આવે, ત્યારે ઘણા લોકો માથાના દુઃખાવાની ફરિયાદ કરતા હોય છે. જો તેમાં ડિહાઇડ્રેશન (પાણીની કમી), કેફીન તત્ત્વ ઓછું થવું, ઓછી ઊંઘ, નીચી રક્ત શર્કરા (બ્લ્ડ સુગર) વગેરે પરિબળો પણ ભળે તો માથાનો દુઃખાવો અસહ્ય થઈ પડે છે. જો વ્રત કરનારી વ્યક્તિ જો માતા કે પિતા હોય તો પછી તે પોતાના જીવનસાથી પર કે બાળક પર ગુસ્સો કાઢે છે. ઑફિસમાં કામ પણ બરાબર કરી શકતી નથી. આથી જ આરોગ્યનિષ્ણાતો કેટલાંક પગલાં ધ્યાનમાં રાખવાનું વ્રતધારીઓને કહે છે.